Izvješće sa 14/155 sjednice Vijeća Hrvatske ljekarničke komore

Vijeće Hrvatske ljekarničke komore na svojoj je sjednici raspravljalo i odlučivalo o:

* Izvješću Predsjednice Komore o radu između sjednica Vijeća,
* Donošenju odluke o dopuni Dnevnog reda sjednice Glavne skupštine Hrvatske ljekarničke komore,
* Donošenju prijedloga izmjene i dopune Statuta Hrvatske ljekarničke komore,
* Donošenju prijedloga Programa rada Komore za 2022. godinu,
* Donošenju prijedloga Financijskog plana Komore za 2022.godinu,
* Donošenju Plana stručnog usavršavanja za 2022. godinu,
* Donošenju Plana klasifikacijskih oznaka za 2022. godinu,
* Donošenju odluke o brisanju magistara farmacije iz Registra magistara farmacije Hrvatske ljekarničke komore,

Predloženi dnevni red jednoglasno je usvojen.

* Predsjednica Komore Ana Soldo, mag. pharm. izvijestila je članove Vijeća Komore o radu Komore od prošle sjednice Vijeća s posebnim naglaskom na:
* Suradnju s Ministarstvom zdravstva na Zakonu o ljekarništvu i Nacionalnom planu razvoja zdravstva,
* Suradnju s Hrvatskim zavodom za zdravstveno osiguranje,
* Provedene stručne nadzore HLJK nad radom ljekarničkih radnika,
* Projekt HLJK „*Cijepljenje protiv gripe u ljekarnama 2021.“,*
* Cijepljenje protiv COVID-19 u ljekarnama,
* Testiranje na COVID-19 u ljekarnama,
* Edukaciju ljekarnika (e-stručni skup) „*Provođenje testiranja na SARS-CoV-2 virus u ljekarnama*“,
* Studiju HLJK o analizi terapijskih, zakonodavnih i financijskih pretpostavki i uvjeta za provedbu Pilot projekta uvođenja distribucije supstitucijske terapije metadona i buprenorfina u ljekarnama,
* E-stručni skup HLJK „*Ljekarništvo jučer, danas, sutra? – Što nam donosi novi zakon?“.*

Nakon izlaganja, Ana Soldo otvorila je raspravu o izvješću.

Katarina Štern Kasa postavila je pitanje o cijeni i poreznom tretmanu testiranja na COVID-19 u ljekarnama. Ana Soldo odgovorila je da je porezni tretman isti za sva testiranja, iako se cijena razlikuje. Naime, preporuka Komore uključivala je dvije cijene: (1) jedna cijena za testiranje „besplatnim“ testovima dobivenim iz robnih zaliha (preporučena cijena je 50,00 kuna + PDV sukladno odluci MIZ), i (2) druga cijena za testiranje „naplatnim“ testovima koje su ljekarne nabavile (preporučena cijena je 150,00 kuna uključujući PDV sukladno preporuci Vijeća HLJK).

Mate Portolan postavio je upit o naplati višekratnog izdavanja COVID potvrda jednoj osobi sukladno Direktivi – Ana Soldo odgovorila je da je Komora tražila od AKD i Središnjeg državnog ureda za razvoj digitalnog društva da se svakoj osobi omogući 3 besplatna izdavanja COVID potvrde nakon čega će svako sljedeće izdavanje istoj osobi biti naplaćeno. Čeka se odgovor Središnjeg državnog ureda za razvoj digitalnog društva.

Mate Portolan postavio je pitanje što je Komora poduzela i što će sve poduzeti da ljekarne ne moraju plaćati PDV na provođenje usluge testiranja na COVID-19 u ljekarnama? Smatra da se PDV ne bi trebao obračunavati u ljekarnama s obzirom da su ljekarne zdravstvene ustanove. Naveo je primjer nastavnih zavoda koji također ne plaćaju PDV na navedene usluge.

Ana Soldo odgovorila je da je Komora sudjelovala na sastanku s G8 na kojem se definirao model naplata usluga i raspravljalo o poreznom mišljenju Porezne uprave od 12.10.2020. godine vezano za pitanje treba li KBC obračunati PDV na testiranje na COVID-19 koje se provodi na osobni zahtjev, bez uputnice.

Komora je htjela od jedine ovlaštene institucije dobiti konkretno porezno mišljenje o poreznom tretmanu i eventualnoj stopi poreza na usluge testiranja na COVID-19 u ljekarnama. Središnji ured Porezne uprave sazvao je hitni sastanak na kojem su donijeli porezno mišljenje koje je Komora proslijedila ljekarnama. Direktiva na temelju koje je donesen Zakon o PDV-u definira osobe koje su oslobođene plaćanja PDV-a, a ljekarne nažalost nisu navedene među tim osobama. Također smatra da je nelogično da ista usluga ima različiti porezni tretman u različitim ustanovama u RH, zbog čega je zatraženo da se revidira taj model odnosno zakonska regulativa. No, trenutno je potrebno postupiti po najnovijoj uputi odnosno poreznom mišljenju Porezne uprave. Dodala je da je Europska komisija na početku pandemije donijela odluku da se samo cjepivo protiv COVID-19 oslobađa poreznog tretmana, dok se svi ostali proizvodi i usluge vezani za COVID-19 oporezuju sukladno važećim propisima u državama članicama.

Mate Portolan zamolio je detaljnije izvješće o provedenoj Studiji o supstitucijskoj terapiji. Ana Soldo odgovorila je da inicijativa o promjeni smjernica pojavila prije 7 godina, ali je tak sad krenula u realizaciju. Cilj je da se supstitucijska terapija može izdavati u (svim) ljekarnama, a ne samo kod liječnika opće/obiteljske medicine korisnika terapije, što posljedično omogućuje slobodu kretanja i sloboda rada korisnicima. Izmjene smjernica onemogućile bi ili u značajnoj mjeri smanjile mogućnost zloupotrebe terapije kod korisnika jer se u praksi terapija izdaje korisniku u originalnom pakiranju što omogućuje njihovu daljnju preprodaju. Terapija bi se u ljekarnama izrađivala i izdavala u obliku magistralnog pripravka za osobu za koju je namijenjena, s ograničenim rokom trajanja. Prema iskustvima Velike Britanije, Irske, Australije, Novog Zelanda, Njemačke i Francuske izdavanje supstitucijske terapije u ljekarnama pozitivno je utjecalo na kvalitetu života korisnika omogućujući im veću slobodu kretanja i rada (npr. sezonski rad u mjestu koje je udaljeno od njihovog prebivališta i liječnika opće/obiteljske medicine). Dodatno, izmjenama smjernica ostvarile bi se značajne usluge u sustavu zdravstva (16-19 mil. kuna za razdoblje od 3 godine).

Anamarija Job iznijela je problem osoba koje su cijepljene 2. dozom cjepiva protiv COVID-19, ali navedeno nikad nije uneseno u sustav eVacc i postavila pitanje da li ljekarne mogu upisati takve osobe u sustav. Ana Soldo odgovorila je da u tom slučaju treba uputiti navedenu osobu da se obrati liječniku koji je izvršio cijepljenje radi upisa činjenice cijepljenja u sustav na temelju papirnate potvrde o cijepljenju koju osoba dobije nakon izvršene imunizacije. Svako cjepno mjesto u RH može izvršiti upis u sustav na temelju navedene potvrde o cijepljenju koja sadrži ime, prezime, datum prve doze i serija, datum druge doze i serija s pečatom osobe/ustanove koja je izvršila imunizaciju. Ako ljekarna eventualno odluči upisati takvu osobu u sustav, preporuča se kopirati potvrdu kao dokaz na temelju čega je izvršen upis. Također se ljekarna može obratiti cjepnom mjestu za koje je primijetila da ne unosi podatke u sustav.

Nastavno na upit moraju li ljekarne printati COVID potvrde ili mogu slati COVID potvrde na mail tražitelja Ana Soldo je odgovorila da ne moraju, odnosno da postupe kako im je najlakše.

Nastavno na upit koliko traje COVID potvrda, Ana Soldo odgovorila je da su sve informacije o EU digitalnoj COVID potvrdi u Republici Hrvatskoj dostupne na mrežnoj stranici [www.eudigitalnacovidpotvrda.hr](http://www.eudigitalnacovidpotvrda.hr)

Nastavno na upit Luke Markulina o stručnim nadzorima i o tome što Komora čini kada utvrdi da u ljekarni nema magistra farmacije, Ana Soldo izvijestila je o provedenim stručnim nadzorima i utvrđenim nedostacima te obavijestila članove Vijeća da je o svemu utvrđenom obaviješten Hrvatski zavod za zdravstveno osiguranje, Ministarstvo zdravstva i Stegovni sud HLJK. HZZO i MIZ imaju mogućnost ukinuti rješenje o početku rada nakon što utvrde propuste u 2 provedena nadzora.

Mate Portolan postavio je još jedan upit o poreznom tretmanu usluge cijepljenja protiv COVID-19 u ljekarnama. Naime, HZZO isplaćuje naknadu ljekarni u iznosu od 412,00 kuna na temelju izvješća ljekarne o provedenom cijepljenju. Nastavno na upit trebaju li ljekarne ispostaviti račun i trebaju li iskazati PDV na takav račun, Ana Soldo je odgovorila da je HZZO u razgovorima s Komorom iznio stav da ljekarna ne treba izdavati računa za navedenu uslugu HZZO-u jer HZZO ne zaprima račune. No, po primitku službenog odgovora Komora će izvijestiti članove o tome kako trebaju postupiti.

* Ana Soldo izložila je da su na prošloj sjednici Vijeća dana 3. studenog 2021. godine, članovi Vijeća Komore donijeli Odluku o sazivanju 5. sjednice Glavne Skupštine HLJK. Predlaže se dopuna Dnevnog reda na način da se doda nova točka 11. *Izmjena i dopuna Statuta Hrvatske ljekarničke komore (članak 54.).* Izmjena i dopuna Statuta odnosi se na članak 54. stavak 2. koji propisuje rok plaćanja članarina.

Članovi Vijeća Komore jednoglasno su donijeli Odluku o dopuni Dnevnog reda sjednice Glavne Skupštine Hrvatske ljekarničke komore.

Odluka o dopuni Dnevnog reda sjednice Glavne Skupštine Hrvatske ljekarničke komore nalazi se u privitku ovog Zapisnika.

* Ana Soldo izvijestila je Vijeće da je Hrvatska ljekarnička komora u postupku izrade novih informatičkih rješenja za Registar članova i Registar ljekarni. Također, prošlo revizorsko izvješće predložilo je da Komora izdaje račune za uplatu članarine s 1.1. tekuće godine za kalendarsku godinu. Slijedom navedenog, prijedlog je da se s danom 1.1. tekuće godine prema članovima dostavi račun za članarinu s rokom dospijeća plaćanja od 30 dana.

U tom slučaju potrebno je brisati stavak 2. članka 54. Statuta koji navodi sljedeće:

*„Članarina se plaća godišnje i to do 30. lipnja tekuće godine“*

Umjesto navedenog stavka predlaže se sljedeća odredba:

*„Članarina se plaća jednom godišnje u visini i na način kako je to određeno Statutom i drugim općim aktima Komore“*

Mate Portolan postavio je upit što će to značiti u praksi, da li će to značiti da će Komora 1.1.2022. izdati račun članovima s rokom dospijeća 30 dana, da li će biti moguće mjesečno/kvartalno plaćanje? Što će to značiti za poslodavce-ljekarničke ustanove koje plaćaju članarinu svojim članovima? Smatra da je ovo nepovoljno rješenje za članove Komore. Smatra da situacija s naplatom nije loša na temelju dostavljenih financijskih izvješća.

Ana Soldo smatra da Vijeće može donijeti odluku da će zanemariti preporuku revizora ako smatra da je to najbolje. Računi će biti ispostavljeni članovima jer je plaćanje članarine Komori osobna obveza svakog člana. Navedeno ne utječe na mogućnost da poslodavci i dalje svojim članovima plaćaju članarinu. Navodi da sve Komore imaju godišnju članarinu, jedino se modeli naplate razlikuju, što se ne definira Statutom. Ana Soldo navela je da račun mora glasiti na člana, a da će poslodavac dobiti opciju da zbirno plati članarinu za svoje zaposlenike.

Ivanka Živković predložila je rok dospijeća u trajanju od 60 dana. Ana Soldo se složila.

Martina Šepetavc navela je da je njena ustanova već rezervirala sredstva za plaćanje članarine za magistre farmacije i farmaceutske tehničare za 2022. godinu.

Vesna Kljenak napominje da se to ne knjiži kao primitak u naravi nego kao članarine.

Luka Markulin postavio je pitanje da li će se provoditi ovrha nad članovima. Ana Soldo odgovorila je da zasada neće.

Članovi Vijeća Komore sa jednim glasom „*suzdržan*“ donijeli su prijedlog izmjene Statuta HLJK.

* Ana Soldo ukratko je izložila Programa rada Komore za 2022. godinu, s posebnim osvrtom na
* Zakon o ljekarništvu
* Zakon o zaštiti pučanstva od zaraznih bolesti
* Pravilnik o priznavanju inozemnih stručnih kvalifikacija
* Revizija popisa i cijena magistralnih i galenskih pripravaka na listi HZZO-a
* Izrada preporuke formiranja cijene magistralnih i galenskih pripravaka u ljekarnama
* Razvoj i standardiziranje kognitivnih usluga ljekarnika
* Razvoj cijepljenja u ljekarnama
* Nastavak širenja paketa pogodnosti za članove komore
* Suradnju s drugim institucijama s kojima Komora redovito surađuje
* Implementacija projekata predviđenih Nacionalnim planom oporavka i otpornosti 2021-2023
* Promotivne aktivnosti
* Uvođenje obveznih modula za stručno usavršavanje magistara farmacije i
* Razvoj i verifikaciju kognitivnih usluga telefarmacije

Članovi Vijeća Komore jednoglasno su donijeli prijedlog Programa rada Komore za 2022. godinu.

* Ana Soldo prezentirala je prijedlog financijskog plana za 2022. godinu s posebnim osvrtom na prihode od pružanja usluga (edukacije) i rashode za provođenje stručnog nadzora.

Vesna Kljenak predložila je da se u financijski plan uvrsti i projekcija i realizacija za 2020. godinu kako bi Vijeće imalo širi uvid u financijski plan.

Članovi Vijeća Komore jednoglasno su donijeli prijedlog Financijskog plana Komore za 2022. godinu.

* Ana Soldo napomenula je da Farmaceutsko-biokemijski fakultet i Hrvatsko farmaceutsko društvo još uvijek nisu dostavili plan stručnog usavršavanja za 2022. godinu te da će se isti dopuniti kad isti dostave svoje prijedloge.

Poslat će se požurnica Farmaceutsko-biokemijskom fakultetu i Hrvatskom farmaceutskom društvu.

Članovi Vijeća Komore jednoglasno su donijeli Plan stručnog usavršavanja za 2022. godinu u dijelu Hrvatske ljekarničke komore.

Plana stručnog usavršavanja za 2022. godinu nalazi se u privitku ovog zapisnika.

* Vijeće Komore jednoglasno je donijelo Plan klasifikacijskih oznaka za 2022. godinu.

Plan klasifikacijskih oznaka za 2022. godinu nalazi se u privitku ovog Zapisnika.

* Vijeće Komore jednoglasno je donijelo Odluku o brisanju magistara farmacije iz Registra magistara farmacije Hrvatske ljekarničke komore.